Catalunya participa molt activament en el fenomen mundial de l'emprenedoria basada en les empreses emergents ( startups ).
En el mapa actual català d'aquest tipus d'empreses es fa evident la riquesa i el valor que aquestes companyies proporcionen a la nostra economia.
La Generalitat de Catalunya, conscient del fenomen de les empreses emergents i del valor que aporten a l'economia i a la societat catalanes, actua des de fa temps amb diversos instruments i iniciatives.
És el cas, per exemple, dels plans Embarca i Esprint, dels diversos préstecs participatius atorgats i gestionats per ACCIÓ, l'Institut Català de les Empreses Culturals o l'Institut Català de Finances, o del programa Indústria del Coneixement.
També, pel mateix motiu, la Generalitat disposa del programa Catalunya Emprèn, que té per objectius fomentar l'esperit emprenedor i promoure la cultura d'empresa a Catalunya amb l'activació d'iniciatives per crear noves empreses i generar ocupació; impulsar el canvi cultural en la societat i liderar l'impuls i la creació de noves empreses com a garantia d'ocupació, creixement econòmic, cohesió social i territorial; i estimular, difondre, detectar, recolzar i acompanyar qualsevol iniciativa per crear empresa a Catalunya.
Recentment ACCIÓ ha posat en marxa un nou instrument, uns ajuts destinats a incentivar el creixement en fases inicials de les empreses emergents tecnològiques (empreses emergents amb tecnologia pròpia).
Tots aquests tipus d'ajuts, com els plans i els préstecs participatius abans esmentats i el nou instrument d'ACCIÓ, s'orienten cap a una necessitat fonamental de l'ecosistema emprenedor: reforçar les empreses emergents existents.
Els ajuts citats es dirigeixen a les empreses emergents que ja han començat el seu camí de creixement, no pas a estimular-ne la creació de noves.
Però es fa necessari, també, fer créixer el nombre de les empreses emergents de l'ecosistema català d'emprenedoria i incidir en els estadis inicials d'aquestes empreses quan pràcticament no han iniciat el seu camí.
La finalitat principal dels ajuts del programa Primer que regula aquesta Ordre és fer sorgir noves empreses emergents a l'ecosistema català de l'emprenedoria, les quals, en un futur i per consolidar la seva activitat, podran optar a la resta d'ajuts que la Generalitat ha articulat per a les empreses emergents.
Amb aquesta finalitat es preveuen subvencions per a aquest tipus empreses en una etapa molt inicial, una etapa preemergent ( pre-startup ).
Són ajuts que s'orienten a estimular l'aparició i la creació, més que el creixement, de noves empreses emergents i que complementen, en la primera part de la cadena de valor de l'emprenedoria, altres ajuts de la Generalitat.
A Catalunya, en el moment econòmic actual cal preguntar-se sobre el tipus de les empreses emergents que és necessari estimular.
No tots els sectors ni totes les tipologies d'empreses tenen la mateixa importància; o poden suposar una oportunitat d'igual rellevància; o pot ser que el sector privat ja estigui treballant eficientment en determinats àmbits, en els quals per tant, no caldria la incidència pública.
Al respecte, es fan les reflexions següents:
A l'ecosistema català d'emprenedoria hi ha molta presència d'empreses emergents en sectors com l'e-COMMERCE i Internet en general, telefonia mòbil (Mobile), Internet de les coses (IoT) o dades massives (Big data), i també a altres àmbits com els de les bio, l'enginyeria i l'energia.
En canvi hi ha poques propostes industrials, enteses com les empreses emergents que incorporen processos de fabricació.
Pensem que les causes són diverses, entre elles les grans exigències que la fabricació comporta, tant tècniques com econòmiques i de temps de desenvolupament; també hi ha causes culturals.
Actualment s'està recuperant la cultura industrial i existeix un procés de reindustrialització que cal acollir i fomentar, i no és un fenomen exclusiu de Catalunya.
El món occidental, després d'unes dècades de forta globalització i moviment de plantes productives, ha redescobert el valor estratègic i econòmic de la indústria.
Les administracions públiques hem d'implicar-nos en aquest canvi i estimular empreses emergents industrials.
En el mapa actual d'empreses emergents catalanes pràcticament no hi ha cap a l'àmbit de les cadenes de blocs ( Blockchain ), i això és degut al fet que aquest és un camp molt recent.
Els experts diuen que estem davant una gran revolució, superior a la que va ser Internet en el seu moment, i que en 20 anys estarem parlant de les cadenes de blocs de la mateixa forma que avui parlem d'Internet, per la qual cosa els ecosistemes de les empreses emergents es troben davant una gran oportunitat.
L'ecosistema d'emprenedoria que abans construeixi una capacitat de generar empreses emergents basades en les cadenes de blocs serà dels capdavanters en el nou mapa mundial d'ecosistemes que es configurarà en els pròxims anys, perquè les Blockchain s'apliquen a pràcticament tots els àmbits i els camps, també als més físics i industrials (per exemple, a la Internet de les coses que ara s'està desenvolupant milions de dispositius intel·ligents instal·lats al món físic estaran recopilant dades, comunicant-se, responent i compartint dades, i això necessita les cadenes de blocs com la tecnologia per conciliar la relació entre el món físic industrial i el món digital).
Una de les iniciatives del programa Catalunya Emprèn és el Programa primer de preacceleració de les empreses emergents.
Aquest Programa primer dona suport a entre deu i vint pols territorials de generació de les empreses emergents i segueix una estratègia de forta especialització i focus.
Cadascun d'aquests programes crearà diverses empreses emergents cada any i ajudarà a estendre a tot Catalunya l'efecte de concentrador tecnològic ( hub ) de referència global que suposa Barcelona com a concentració d'empreses basades en la innovació i la tecnologia.
Cal donar suport a empreses emergents sorgides d'aquestes iniciatives del Programa primer.
La formació professional i les universitats són fonts de generació d'emprenedors i d'empreses, i segurament encara ho poden ser més si es pensa, per exemple, en una part, encara que sigui petita, dels milers i milers de treballs acadèmics que els nostres estudiants duen a terme en completar els seus cicles (treballs de fi de màster i tesis doctorals a les universitats, i projectes integrats de final de cicle formatiu a la formació professional).
Avui dia ja hi ha iniciatives a les universitats que promouen explícitament aquesta conversió de treballs acadèmics en empreses, com per exemple la incubadora UPF Starting Lab, un programa impulsat per la Universitat Pompeu Fabra (UPF) i coordinat pel Canòdrom, Parc de Recerca Creativa, amb el suport de l'Institut Català de les Empreses Culturals de la Generalitat de Catalunya, que té com a objectiu la incubació de treballs fi de grau en comunicació audiovisual.
També el Programa de la ciència al mercat, desenvolupat conjuntament per la Universitat Politècnica de Catalunya (UPC) i per la Universitat de Barcelona (UB), que es dirigeix a les tesis doctorals; o el Programa FP Innova que ajuda els centres de formació professional a esdevenir referents en innovació en els seus territoris.
Les subvencions que fa públiques aquesta Ordre pretenen reforçar, també, aquesta aposta de les universitats i dels centres de formació professional.
Entre els objectius prioritaris de la Secretaria d'Empresa i Competitivitat cal destacar l'impuls i la promoció d'iniciatives en l'àmbit de l'empresa que siguin d'interès per a la competitivitat de l'economia catalana.
Per això, i en la línia que s'acaba d'exposar, la Secretaria d'Empresa i Competitivitat vol fomentar la creació d'empreses emergents, en especial les basades en productes i que comportin procés de fabricació, les que actuen en àmbits tecnològics punters i les que es basen en treballs acadèmics de les universitats i la formació professional.
Les característiques especials d'aquestes subvencions aconsellen que la seva concessió es realitzi en règim de concurrència no competitiva a sol·licitud de la persona interessada, en atenció a l'existència d'una determinada situació de les persones beneficiàries, sense que sigui necessari establir la comparació de les sol·licituds ni la prelació entre elles.
Considerem que els objectius prioritaris han d'anar dirigits al sorgiment de noves empreses emergents a l'ecosistema català de l'emprenedoria, que siguin d'interès per a la competitivitat de l'economia catalana, i que el sistema de concessió esmentat repercutirà positivament en la consecució d'aquests objectius, ja que els ajuts estan destinats a fomentar l'aparició i la creació de noves empreses emergents.
L'aplicació d'aquest sistema de concessió permet aconseguir els objectius plantejats i facilita que els emprenedors adeqüin les seves estratègies d'inversió al seu mercat, ja que aquestes decisions empresarials depenen de moltes variables que difícilment són compatibles amb un procediment de concurrència competitiva.
Vist el Pla de Govern per a l'XI Legislatura, amb l'objectiu d'impulsar la petita i mitjana empresa i l'emprenedoria;
Vist el Pla d'acció sobre emprenedoria 2020, amb l'objectiu de rellançar l'esperit emprenedor a Europa;
Atès que, d'acord amb l'article 45.5 de la Llei orgànica 6/2006, de 19 de juliol, de reforma de l'Estatut d'autonomia de Catalunya (BOE núm. 172, de 20.7.2006), la Generalitat ha d'afavorir el desenvolupament de l'activitat empresarial i l'esperit emprenedor; i d'acord amb l'article 114.1 de la mateixa Llei, correspon a la Generalitat, en matèries de la seva competència, l'exercici de l'activitat de foment, i amb aquesta finalitat pot atorgar subvencions amb càrrec a fons pròpies;
Atesos la Llei 38/2003, de 17 de novembre, general de subvencions; i el Reial decret 887/2006, de 21 de juliol, que n'aprova el Reglament;
Atès el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya;
Atès l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre (DOGC núm. 7152, de 28.6.2016);
Atesa la Llei 19/2013, de 9 de desembre, de transparència, accés a la informació pública i bon govern;
Atesa la Llei 19/2014, de 29 de desembre, de transparència, accés a la informació pública i bon govern, per regular la transparència de l'activitat pública i el dret d'accés de les persones a la informació i la documentació públiques;
Atesa la Llei 39/2015, d'1 d'octubre (BOE núm. 236, de 2.10.2015), del procediment administratiu comú de les administracions públiques;
Atesa la Llei 4/2017, de 28 de març, de pressupostos de la Generalitat de Catalunya per al 2017;
Atesa la Instrucció 1/2017, de 12 de desembre, conjunta de la Direcció General de Pressupostos i la Intervenció General, per la qual s'estableixen els criteris d'aplicació de la pròrroga dels pressupostos de la Generalitat de Catalunya per a 2017, mentre no entrin en vigor els de 2018;
Aprovar les bases reguladores per a la concessió de subvencions a empreses emergents ( startups ) -sorgides de les diverses iniciatives del Programa primer de la Generalitat de Catalunya a les empreses emergents- que es trobin en estadis molt inicials de desenvolupament i que definim com a empreses preemergents ( pre-startup ) que s'hagin constituït dins l'any previ a la data de presentació de la sol·licitud.
-1 Aquesta Ordre s'entendarà automàticament modificada per la normativa comunitària, estatal o autonòmica que amb posterioritat a la seva entrada en vigor es pugui promulgar.
Les referències a la normativa d'aplicació concreta s'entendran fetes, per remissió, a la normativa que les pugui substituir en el futur.
-2 S'autoritza la persona titular de la Secretaria d'Empresa i Competitivitat a dictar la resolució de convocatòria i les disposicions que consideri oportunes per al desenvolupament d'aquesta ordre.
-3 L'òrgan instructor de la convocatòria, i d'acord amb els objectius, durà a terme un estudi d'impacte sobre els resultats derivats de les subvencions a les quals sigui d'aplicació aquesta Ordre.
Bases reguladores per a la concessió, en el marc del programa Catalunya Emprèn, de subvencions del Programa primer a empreses emergents ( startups )
L'objecte d'aquestes bases és regular les condicions i el procediment que han de regir la concessió, en el marc del programa Catalunya Emprèn, de les subvencions del Programa primer a empreses emergents ( startups ) que es trobin en estadis molt inicials de desenvolupament, i que definim com a empreses preemergents ( pre-startup ), que s'hagin constituït dins l'any previ a la data de presentació de la sol·licitud.
2.1 Podran ser entitats beneficiàries d'aquestes subvencions del Programa primer les empreses emergents ( startup ) constituïdes sota la forma jurídica de societat de responsabilitat limitada o societat anònima i que provinguin o actuïn en algun d'aquests àmbits:
b) Que siguin una empresa emergent de l'àmbit de les cadenes de blocs ( Blockchain ).
c) Que tinguin el seu origen en treballs acadèmics.
2.2 Es tindran en compte els criteris següents:
Les empreses emergents són entitats el valor de les quals es troba en el futur, no en el present; és a dir, es basen en les expectatives perquè volen posar en el mercat nous conceptes, noves idees, noves tecnologies o models de negoci.
Atenent aquesta novetat, la innovació que comporten implica molt risc i tenen, per tan, alta turbulència i volatilitat.
El seu impacte pot arribar a ser global i s'orienten a un creixement ràpid, rapidesa que obtenen per la velocitat dels diners aportats per formes de finançament no aplicables a empreses tradicionals (inversors/capitals privats, societats de capital llavor, etc.).
Normalment les creen persones amb talent disposades a assumir riscos, i gran part d'aquest talent prové de les universitats o de les escoles de formació professional.
Així, tenint en compte a aquesta realitat, les empreses que es presentin a les subvencions hauran de ser:
L'interès potencial d'inversors per aquestes empreses ve determinat per la innovació de la proposta que fan, per les possibilitats de creixement, per la velocitat d'aquest creixement i per la possibilitat de concretar una sortida en el futur.
Invertibles, amb valor i expectatives en el futur, i obertes a incorporar inversors que confiïn en l'interès potencial en les empreses emergents.
Amb un equip emprenedor i equilibrat darrere de cada proposta (mínim dues persones) que cobreixi els diversos aspectes relacionats amb el creixement d'una empresa emergent -essencialment tecnologia, mercat i gestió- i amb dedicació exclusiva al projecte o el compromís de dedicació exclusiva a curt termini.
2.3 Pel que fa als àmbits d'actuació, s'haurà de tenir en compte el següent:
a) Són empreses emergents de l'àmbit industrial les basades en productes i que, per tant, comporten processos d'industrialització i de fabricació.
b) Són empreses emergents de l'àmbit de les cadenes de blocs ( Blockchain ) les que treballen amb aquesta tecnologia a qualsevol sector i amb qualsevol tipus d'aplicació.
c) Són empreses emergents amb origen en treballs acadèmics les que es creïn a partir de síntesis o projectes integrats o de final de cicle de formació professional o projectes final de màster i tesis doctorals a les universitats fets per un o més estudiants que poden proporcionar la base necessària per sustentar una startup encara que calgui fer els desenvolupaments posteriors corresponents.
No es consideren treballs acadèmics, als efectes d'aquesta Ordre, els que no han estat realitzats per estudiants, encara que s'hagin desenvolupat en universitats o escoles, ni tampoc els resultats d'un projecte de recerca en una universitat (la Generalitat de Catalunya ja disposa d'un programa específic de suport per aquest tipus de resultats).
d) Són empreses emergents del Programa primer les creades a partir de la participació en edicions anteriors del Programa primer de la Generalitat de Catalunya (que dona suport a entitats que promouen programes d'emprenedoria altament focalitzats i especialitzats).
En concret, el Programa primer s'inicia amb la convocatòria de l'any 2016 (Línia B del Programa integral de foment de l'emprenedoria) que va finançar 10 iniciatives.
Aquests 10 programes (i els que es puguin crear en convocatòries següents) formen preemprenedors, alguns dels quals crearan empreses que es consideraran empreses emergents del Programa primer als efectes d'aquesta Ordre.
En cas de dubte sobre algun dels requisits esmentats, serà la Comissió que comprova el compliment dels requisits per ser entitat beneficiària la que comprovarà si la sol·licitud s'ajusta o no als conceptes anteriors, segons estableix la base 7.3 de l'annex 1 d'aquesta Ordre.
Requisits per obtenir la condició de persona beneficiària
Les entitats sol·licitants han de complir els requisits següents, que han d'acreditar d'acord amb el que estableix la base 6 d'aquest annex 1:
a) Donar ocupació, almenys, a un 2% de treballadors/ores amb discapacitat sobre el nombre total de treballadors/ores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i la seva inclusió social; el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva en favor de treballadors/ores amb discapacitat, i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment.
Aquest requisit només és aplicable en el cas d'empreses amb una plantilla igual o superior a cinquanta persones.
b) Complir les obligacions tributàries davant l'Estat i la Generalitat i les obligacions davant la Seguretat Social.
Aquest compliment s'haurà de mantenir al llarg de tot el procediment: en el moment de presentació de la sol·licitud, prèviament a la resolució d'atorgament, i abans de rebre qualsevol pagament.
c) No trobar-se en cap de les circumstàncies que impedeixen adquirir la condició de persona beneficiària que preveu l'article 13 de la Llei 38/2003, general de subvencions.
d) Indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb la Llei 5/2008, de 24 d'abril, del dret de les dones a erradicar la violència masclista.
Aquest requisit només és aplicable en el cas d'empreses amb una plantilla igual o superior a vint-i-cinc persones.
e) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
f) No haver estat sancionades, en resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, durant l'any anterior a la convocatòria, de conformitat amb el Text refós de la Llei sobre infraccions i sancions de l'ordre social, aprovat per Reial decret legislatiu 5/2000, de 4 d'agost, o, si han estat sancionades, hagin aplicat les mesures correctores previstes i abonat les quantitats requerides per aquest concepte.
g) Complir les obligacions i no incórrer en els supòsits de prohibició que estableixen els articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
h) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals; amb el Reial decret 39/1997, de 17 de gener, pel qual s'aprova el Reglament dels serveis de prevenció; així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals (BOE núm. 298, de 13.12.2003).
i) Complir l'obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En el cas de les empreses de més de 250 treballadors/ores, s'haurà d'elaborar i aplicar amb caràcter obligatori un Pla d'igualtat, d'acord amb el que estableix l'article 45 de la Llei orgànica 3/2007, de 22 de març, per la igualtat efectiva de dones i homes.
j) Disposar de seu social o d'un centre de treball a Catalunya.
k) No haver estat condemnades en sentència ferma, ni la persona jurídica sol·licitant ni les persones físiques adscrites a l'execució de l'activitat subvencionada, per algun delicte contra la llibertat i la indemnitat sexual, així com per tràfic d'éssers humans amb finalitat d'explotació sexual, incloent-hi la pornografia, de conformitat amb la Llei orgànica 1/1996, de 15 de gener, de protecció jurídica del menor, en la redacció donada per la Llei 26/2015, de 28 de juliol, de modificació del sistema de protecció a la infància i a l'adolescència.
l) No estar subjecte a una ordre de recuperació pendent després d'una decisió prèvia de la Comissió que hagi declarat un ajut percebut il·legal i incompatible amb el mercat interior (llevat dels ajuts destinats a reparar els perjudicis causats per determinats desastres naturals).
m) Ser societat limitada o societat anònima constituïda dins l'any previ a la data de presentació de la sol·licitud.
n) Complir la normativa sobre propietat intel·lectual.
4.1 La quantia màxima d'aquesta subvenció serà d'un import de 10.000,00 euros, sempre que aquesta quantitat sigui inferior o igual al cost del projecte presentat.
4.3 La despesa mínima, realitzada i justificada, de l'activitat objecte de l'ajut exigible per poder considerar complerts l'objecte i la finalitat de l'ajut és d'un 60% de la despesa considerada subvencionable.
L'incompliment d'aquesta despesa mínima comporta la revocació total de l'ajut atorgat.
Si es compleix la despesa mínima però el cost final efectiu de l'activitat és inferior al cost inicialment pressupostat, s'ha de reduir, en la mateixa proporció, la quantia de l'ajut.
4.4 Si la desviació pressupostària entre el cost inicialment pressupostat i el cost final justificat de l'activitat objecte de l'ajut no excedeix del 20%, no comporta la reducció de la quantia de l'ajut.
Només es pot aplicar aquest percentatge si es garanteix que s'han complert l'objecte i la finalitat de l'ajut.
4.5 Els criteris que es tindran en compte per determinar la quantia de les subvencions són el cost del projecte, els altres ajuts rebuts i les disponibilitats pressupostàries.
En cap cas l'import dels ajuts concedits no pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat que ha de desenvolupar la persona beneficiària.
4.6 L'atorgament d'aquestes subvencions està supeditat a la possibilitat de reducció parcial o total de la subvenció, abans no es dicti la resolució de concessió, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
5.1 Es consideren objecte de subvenció els projectes següents:
5.1.1 Projectes d'inversió: adquisició d'un o diversos actius fixos, materials o immaterials, adscrits a la consecució d'una mateixa finalitat.
S'entendrà per actiu productiu aquell que s'incorpori a l'activitat principal de l'empresa i, conseqüentment, augmenti el valor de l'immobilitzat brut en el seu balanç.
5.1.2 Projectes de circulant: relatius a l'activitat del dia a dia de l'empresa com ara necessitats de tresoreria, compra d'estocs o finançament a clients.
5.2 Són subvencionables aquelles despeses que responguin de manera inequívoca a la naturalesa de l'activitat subvencionada, resultin estrictament necessàries i es realitzin en el termini i les condicions que determinen aquestes bases i la convocatòria corresponent.
A aquest efecte, es consideren despeses realitzades aquelles que hagin estat efectivament pagades amb anterioritat a la finalització del període de justificació.
5.3 Són despeses subvencionables associades a projectes d'inversió les següents: despeses de constitució, investigació, desenvolupament, concessions administratives, propietat industrial, fons de comerç, drets de traspàs, aplicacions informàtiques, instal·lacions tècniques, maquinària, utillatge, altres instal·lacions, mobiliari, equips per a processament d'informació, elements de transport per realitzar l'activitat, o altres actius fixos vinculats a l'activitat de l'empresa.
5.4 Són despeses subvencionables associades a projectes de circulant: despeses de posada en marxa de l'empresa, estudis de mercat, innovació o altres, promoció, formalització/sol·licitud de patentes i marques, comunicació i assistència a fires, despeses de personal, despeses de formació, finançament habitual de circulant (vendes, estocs i tresoreria en general).
5.5 Als efectes d'aquesta Ordre es consideren despeses no subvencionables les següents:
Interessos, recàrrecs i sancions administratives i penals.
Despeses de procediments legals i judicials.
Impostos indirectes quan siguin susceptibles de recuperació o compensació i els impostos personals sobre la renda.
Despeses de transaccions financeres.
Comissions i pèrdues de canvi i d'altres despeses purament financeres, com ara comissions per manteniment de comptes o transferències.
Despeses salarials i de seguretat social de la persona treballadora durant els períodes de baixa laboral, tant si és per malaltia o accident comú, com per malaltia o accident professional o per maternitat o paternitat.
En qualsevol cas, seran subvencionables les despeses de la persona que el substitueixi, però no els de la persona treballadora de baixa.
Les hores extraordinàries, els pagaments per beneficis, els pagaments en espècie; les vacances no efectuades; les dietes, el plus de transport, les despeses de locomoció; les indemnitzacions per mort i els trasllats corresponents; les indemnitzacions per suspensions, acomiadaments, cessaments o acabaments de contracte; les percepcions per matrimoni.
Els complements o plusos salarials (antiguitat, coneixements especials, complements de lloc, complements en funció del resultat de l'empresa, complements de quantitat i qualitat) no seran subvencionables, excepte que es fixin al conveni col·lectiu o al contracte de la persona treballadora.
5.6 El període de les actuacions objecte de subvenció ha de ser des de la data de constitució de l'empresa fins 6 mesos després de la data de la sol·licitud.
6.1 Les sol·licituds s'han de presentar segons el model normalitzat que estarà a disposició de les persones interessades al Canal Empresa [URL].
El termini de presentació de les sol·licituds s'establirà a la convocatòria corresponent.
6.2 Les empreses interessades presentaran les sol·licituds per mitjans telemàtics, acompanyades de la documentació que preveuen aquestes bases, mitjançant el Canal Empresa [URL].
La identificació de la persona sol·licitant es farà per mitjà dels sistemes de signatura electrònica admesos per la Seu electrònica i que es poden consultar a l'adreça https://seu.gencat.cat/ca/certificats-sistemes-signatura-electronica-seu.html.
En el supòsit d'interrupció del funcionament normal de la Seu electrònica per incidència tècnica, es determinarà l'ampliació del termini no vençut i es publicarà a la Seu electrònica tant la incidència tècnica com l'ampliació concreta del termini no vençut.
6.3 La sol·licitud inclourà la declaració responsable relativa al compliment dels requisits següents:
a) Requisits als quals fa referència la base 3 d'aquest annex 1.
b) Existència o no d'altres subvencions o ajuts públics i/o privats, nacionals o internacionals, per al mateix concepte.
En cas afirmatiu caldrà indicar, al formulari de sol·licitud, el programa al qual s'acull, la quantia sol·licitada, el percentatge que suposen del cost total del projecte, si es troben en fase de sol·licitud o concessió i amb càrrec a quina entitat pública o privada s'han sol·licitat.
c) Disposar de l'escriptura de constitució de la societat i de la inscripció dels seus estatuts al Registre mercantil o al registre corresponent, si escau.
d) Disposar de facultats de representació de l'empresa, d'acord amb l'escriptura notarial corresponent inscrita al Registre mercantil o al registre que correspongui, si escau.
e) Disposar dels llibres comptables, dels registres diligenciats i d'altres documents degudament auditats, en els termes que exigeix la legislació mercantil i sectorial aplicable.
h) Declaració responsable assegurant que l'entitat està exempta de l'IVA o declaració sobre l'import d'IVA efectivament suportat, en cas que la persona beneficiària estigui subjecta a règim de prorrata general o especial.
i) Declaració responsable assegurant que l'entitat se sotmet a les obligacions que preveu la base 20, d'acord amb de la normativa autonòmica i estatal.
6.4 La presentació de la declaració responsable faculta l'Administració per verificar en qualsevol moment la veracitat de les dades declarades.
L'omissió, la inexactitud o la falsedat de caràcter essencial de les declaracions responsables, a més de ser causa d'inadmissió, és també causa de revocació, si es coneixen amb posterioritat a la concessió, sens perjudici de les responsabilitats de qualsevol tipus en les quals s'hagi pogut incórrer.
6.5 La signatura de la sol·licitud comporta l'autorització al Departament d'Empresa i Coneixement per obtenir per interoperabilitat les dades disponibles al Catàleg de dades i documents electrònics.
6.6 Amb les sol·licituds s'ha d'adjuntar la documentació que s'esmenta a continuació:
a) Memòria normalitzada i explicativa del projecte, que inclogui el pla econòmic i financer dels recursos econòmics i el compte de resultats anual, segons el model que es pot consultar al catàleg de formularis i documents a la pàgina web del Departament d'Empresa i Coneixement [URL].
b) Descripció de l'equip emprenedor, segons el model normalitzat que es pot consultar al catàleg de formularis i documents a la pàgina web del Departament d'Empresa i Coneixement [URL].
c) El full de domiciliació bancària degudament emplenat, d'acord amb el model del Departament de la Vicepresidència i d'Economia i Hisenda de la Generalitat de Catalunya, disponible a l'adreça d'Internet http://www20.gencat.cat/docs/economia/70_Economia_SP_Tresoreria/arxius/trans_banc_area_sepa.pdf.
6.7 En cas d'haver participat en els programes que estableix la base 2.3.d) de l'annex 1 d'aquesta Ordre, hauran d'indicar a quin dels programes que cita aquesta base han participat la/les persona/es emprenedora/es.
6.8 Si la sol·licitud no reuneix els requisits que estableix aquesta base 6, es requerirà la persona sol·licitant perquè en un termini de deu dies hàbils esmeni el defecte o adjunti els documents preceptius, amb indicació que, si no ho fa, es considerarà que desisteix de la seva petició, amb resolució prèvia, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.2015).
Aquest requeriment de documentació es notificarà a la persona sol·licitant de forma individual.
Es podran utilitzar mitjans electrònics quan les persones interessades així ho hagin sol·licitat o consentit expressament, d'acord amb l'article 43 de la Llei 26/2010, del 3 d'agost, de règim jurídic i de procediment de les administracions públiques de Catalunya.
La presentació de la documentació es farà als llocs i pels mitjans especificats a la base 6.2 d'aquest annex 1.
6.9 En el cas de documents que ja es trobin en poder de qualssevol dels departaments de la Generalitat de Catalunya, en aplicació del que preveu l'article 28 de la Llei 39/2015, d'1 d'octubre, del procediment administratiu comú de les administracions públiques, la seva aportació es pot substituir per una declaració de la persona sol·licitant assegurant que no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
6.10 Les persones sol·licitants que hagin negociat amb l'Agència Estatal de l'Administració Tributària, l'Agència Tributària de Catalunya o la Tresoreria General de la Seguretat Social una pròrroga, un ajornament, una moratòria o qualsevol altra condició especial dels seus deutes, cal que aportin la documentació que acrediti aquesta prerrogativa especial.
6.11 L'incompliment dels requisits no esmenables o del termini de presentació de sol·licituds que estableixen aquestes bases reguladores comporta la inadmissió de la sol·licitud
7.1 El procediment de concessió de les subvencions regulades en aquestes bases és el de concurrència no competitiva.
7.2 L'òrgan competent per a la instrucció del procediment és l'Àrea d'Emprenedoria i Formació.
7.3 El criteri d'atorgament de les subvencions serà l'ordre cronològic de presentació de les sol·licituds fins a exhaurir la partida pressupostària que indiqui la resolució de convocatòria.
En referència als àmbits d'actuació que estableix la base 2 d'aquest l'annex 1, l'òrgan instructor demanarà l'opinió d'una Comissió tècnica.
Aquesta Comissió tècnica es reunirà cada dos mesos i la integraran el/la director/a de l'Àrea d'Emprenedoria i Formació o la persona en qui delegui, dues persones de l'Àrea d'Emprenedoria i Formació, una persona de la secretaria d'Empresa i Competitivitat, una persona d'ACCIÓ i una persona de la Direcció General de Formació Professional.
7.4 Una vegada exhaurit el pressupost, la presentació de la sol·licitud no dóna cap dret a l'obtenció de la subvenció.
8.1 L'òrgan concedent és el secretari o secretària d'Empresa i Competitivitat del Departament d'Empresa i Coneixement.
8.2 El termini màxim per emetre la resolució i notificar-la serà de sis mesos a comptar des de la data de presentació de la sol·licitud.
8.3 La resolució d'atorgament ha de ser degudament motivada i ha d'incloure, com a mínim, la identificació de l'entitat a la qual es concedeix la subvenció, l'import i, si escau, el percentatge subvencionat del pressupost de l'activitat i la justificació de l'execució de l'objecte de la subvenció.
També inclourà el pagament de la bestreta, que serà del 80% de l'import atorgat, per al qual no s'exigeixen garanties.
8.4 La resolució esmentada al punt anterior es notificarà a la persona interessada de manera individual i s'utilitzarà l'e-NOTUM, mitjà electrònic de notificació de la Generalitat de Catalunya.
La notificació electrònica s'entén practicada quan es compareix a la Seu electrònica de la Generalitat, entenent-se com a tal l'accés per la persona interessada, o pel seu representant degudament identificat, al contingut de la notificació.
La notificació s'entendrà rebutjada quan hagin transcorregut deu dies naturals des de la seva posada a disposició sense que s'hagi accedit al seu contingut, entenent-se així complerta l'obligació de notificació i possibilitant la continuació del procediment.
8.5 En el cas que l'òrgan competent no dicti i notifiqui la resolució en el termini de sis mesos, s'ha d'entendre que la sol·licitud s'ha desestimat d'acord amb l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
8.6 Contra la resolució de concessió o de denegació dels ajuts, que no exhaureix la via administrativa, es pot presentar recurs d'alçada davant el/la conseller/a d'Empresa i Coneixement en el termini d'un mes, a comptar de l'endemà de la notificació de la resolució, segons el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.2015), i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya (DOGC núm. 5686, de 3.8.2010).
D'acord amb els articles 18 i 20 de la Llei 38/2003, de 17 de novembre, general de subvencions; i amb l'article 5.4 de la Llei 19/2013, de 9 de desembre, de transparència, accés a la informació pública i bon govern, la Base de dades nacional de subvencions (BDNS) operarà com a mitjà electrònic per complir les obligacions de publicitat de les subvencions concedides, i haurà d'incloure les dades a les quals es refereix l'article 20.8.b) de la Llei 38/2003, de 17 de novembre, abans esmentada.
D'acord amb l'article 15 de la Llei 19/2014, de 29 de desembre, ja citada, la informació relativa a les subvencions i els ajuts públics concedits, amb indicació de l'import, l'objecte i les persones beneficiàries, s'ha de publicar a la seu electrònica i al lloc web del Departament d'Empresa i Coneixement [URL].
10.1 El pagament de la subvenció es tramita a partir de la seva concessió mitjançant una bestreta del 80% de l'import atorgat, per a la qual no s'exigeixen garanties.
El pagament del 20% que resta s'ha de tramitar un cop l'activitat subvencionada es justifiqui degudament, d'acord amb el que estableix la base 12 d'aquest annex 1, i que el Servei d'Emprenedoria emeti l'informe favorable que acrediti la realització de l'activitat, el compliment de la finalitat que determina la concessió de la subvenció i la justificació de l'execució de la subvenció atorgada.
10.2 Prèviament al reconeixement de l'obligació de cadascun dels pagaments, l'òrgan instructor comprovarà d'ofici si l'entitat beneficiària està al corrent de les obligacions tributàries i amb la Seguretat Social.
La signatura de la sol·licitud de subvenció implica l'autorització per fer-ne la comprovació.
10.3 La tramitació del pagament s'ha de fer d'acord amb el que s'ha exposat i d'acord amb les disponibilitats de la Tresoreria de la Generalitat de Catalunya.
Revisió i variacions en la destinació de la subvenció
11.1 Hi ha la possibilitat de revisar les subvencions ja concedides i modificar-ne la resolució de les condicions d'atorgament en cas d'alteració de les condicions o de l'obtenció concurrent d'altres ajuts.
11.2 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions que s'han tingut en compte per a la concessió de la subvenció i, en tot cas, l'obtenció concurrent d'altres subvencions fora dels casos permesos a les normes reguladores, podrà donar lloc a la modificació de la resolució de concessió en els termes que estableix la normativa reguladora de la subvenció.
11.3 La persona beneficiària té l'obligació de proposar a l'òrgan concedent qualsevol canvi que, dins la mateixa finalitat, es pugui produir en la destinació de la subvenció que, si escau, ha de ser expressament autoritzat per l'òrgan concedent, en els termes de l'article 95.e) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
12.1 Les entitats beneficiàries de les subvencions han de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions; amb l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i amb l'Ordre ECO/172/2015, de 3 de juny, sobre les formes de justificació de subvencions (DOGC núm. 2500, de 21.10.1997).
12.2 Les entitats beneficiàries de les subvencions estan obligades a fer-ne la justificació davant el Servei d'Emprenedoria del Departament d'Empresa i Coneixement, en un termini màxim de dos mesos a comptar a partir de la data de finalització de l'actuació subvencionada.
En cas que l'activitat subvencionada hagi finalitzat abans de la data de presentació de la sol·licitud, el termini màxim serà de dos mesos a comptar des de la data de notificació de la resolució d'atorgament.
12.3 Un cop finalitzades les actuacions, l'entitat beneficiària ha de presentar un compte justificatiu simplificat, on acrediti la realització de les actuacions subvencionades, així com les despeses generades per les accions esmentades i l'aplicació dels fons percebuts.
La justificació del projecte consistirà en l'aportació d'una llista classificada de les despeses i les inversions de l'activitat, d'acord amb l'article 75 del Reial decret 887/2006, de 21 de juliol (BOE núm. 176, de 25.7.2006), pel qual s'aprova el Reglament de la Llei 38/2003, de 17 de novembre, general de subvencions.
El compte justificatiu ha d'incloure la documentació següent:
a) Memòria tècnica justificativa de l'actuació, segons el model normalitzat que es trobarà disponible al Canal Empresa [URL].
Consisteix en una memòria explicativa del compliment de la finalitat de l'acció, l'activitat o el projecte subvencionat, amb indicació de les activitats realitzades i dels resultats obtinguts.
b) Memòria econòmica justificativa, que inclourà:
Una llista classificada de totes les despeses subvencionables relacionades amb el desenvolupament de l'acció, amb identificació del creditor, i el document, l'import, la data d'emissió, la data i la forma de pagament, segons el model establert que estarà disponible al Canal Empresa [URL].
Una llista detallada d'altres ingressos o subvencions que hagin finançat l'activitat subvencionada, amb indicació de l'import i la procedència.
Un detall dels càlculs efectuats per a la determinació de la despesa imputable; el contracte de lloguer; l'acreditació del pagament.
Declaració sobre l'import d'IVA efectivament suportat, en cas que la persona beneficiària estigui subjecta a règim de prorrata general o especial.
En cas d'estar subjecte al règim de prorrata general l'entitat haurà d'aportar un certificat de l'Agència Tributària i/o còpia de les declaracions anuals segons els models corresponents.
En cas d'estar subjecte al règim de prorrata especial l'entitat haurà de presentar el certificat de l'Agència Tributària i la llista de factures vinculades al projecte, així com còpia del llibre de l'IVA on figurin comptabilitzades.
Originals, o còpies compulsades dels originals, de tots els documents justificatius de les despeses, i també originals o còpies compulsades d'aquests originals, dels comprovants de pagament.
Quan els justificants de les despeses s'imputin parcialment a altres subvencions, caldrà indicar la quantia exacta o el percentatge imputat a cadascuna, amb identificació dels òrgans concedents.
c) Les despeses s'han de justificar mitjançant factures, nòmines i altres documents de valor probatori equivalent.
Les factures, siguin completes o simplificades, han de complir els requisits que estableix el Reglament pel qual es regulen les obligacions de facturació, aprovat pel Reial decret 1619/2012, de 30 de novembre.
La descripció de l'operació ha d'aportar informació suficient sobre el concepte i el període objecte de facturació per tal que es pugui verificar la llista de la despesa amb l'actuació objecte de l'ajut.
Si el concepte de la factura no és prou explicatiu, cal adjuntar els albarans de lliurament corresponents o altra documentació justificativa.
En tot cas, s'ha de poder verificar el preu unitari de l'operació.
En el supòsit que en algunes de les factures sol·licitades no consti l'IVA, és obligatori fer referència a la disposició normativa en virtut de la qual és d'aplicació l'exempció, d'acord amb l'article 6.1.j) del Reglament esmentat.
Els documents acreditatius del pagament han d'indicar, a més de tot el que estableix el Reglament pel qual es regulen, el següent:
La identificació de la persona beneficiària i l'ordenant del pagament.
L'ordenant ha de ser la persona beneficiària de l'ajut i ha de fer-hi constar el seu NIF i la denominació social.
El concepte en què s'ordena el pagament i la remissió al número o números de factura als quals correspon.
Si el document de pagament no fa referència a les factures, ha d'anar acompanyat de la documentació complementària que permeti verificar la correspondència entre despesa i pagament.
En el cas de pagament mitjançant xec nominatiu, pagaré, lletres de canvi o similars, la persona beneficiària ha d'aportar còpia del document i còpia de l'extracte bancari que acrediti el càrrec.
No s'admeten els comprovants de pagament en efectiu quan s'incompleixin les limitacions d'aquest tipus de pagament que estableix l'article 7 de la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i lluita contra el frau.
Els pagaments en efectiu s'han de justificar mitjançant rebuts signats i segellats pel proveïdor amb indicació de la factura a la qual correspon el pagament i la seva data.
El segell del proveïdor ha d'incloure, com a mínim, el nom i el NIF.
Es pot admetre un percentatge màxim del 20% de desviació pressupostària entre el cost inicialment pressupostat i el cost final justificat de l'activitat subvencionada, que no comportarà reducció de la quantia de la subvenció atorgada sempre que s'hagin complert l'objecte i la finalitat de la subvenció, així com la despesa mínima que estableix la base 4.
En cas que s'hagin complert tant l'objecte i la finalitat de la subvenció com la despesa mínima que estableix la base 4 però la desviació hagi estat superior al 20%, el pagament de la subvenció es tramitarà per l'import efectivament justificat.
L'incompliment la despesa mínima establerta, així com de l'objecte i la finalitat de la subvenció, comportarà la revocació total de la subvenció atorgada.
Verificació de les accions subvencionables
13.1 Les actuacions de verificació per part del Servei d'Emprenedoria de les accions subvencionables poden ser de dos tipus:
Tenen per objecte garantir que les declaracions justificatives de despeses presentades per les persones o les entitats beneficiàries van acompanyades de la documentació justificativa.
Tenen per objecte comprovar la realització efectiva de l'acció subvencionada i/o el compliment de les obligacions de les persones beneficiàries.
Les verificacions sobre el terreny es poden efectuar, si escau, durant la realització de l'acció subvencionada.
13.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que pugui realitzar el Servei d'Emprenedoria.
L'òrgan concedent realitzarà actuacions específiques de control a conseqüència de denúncies o de l'existència d'indicis de frau o irregularitats en l'execució de l'activitat finançada per aquests ajuts.
Les entitats beneficiàries de les subvencions s'han de sotmetre a les actuacions de control que l'òrgan concedent consideri necessàries i a les de control efectuades pels organismes competents de l'Administració autonòmica, estatal i comunitària.
15.1 Són causes de revocació les que preveuen els articles 92 bis i 99 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya; i per l'article 37 de la Llei 38/2003, de 17 de novembre, general de subvencions.
15.2 Si l'òrgan concedent, com a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposen l'article 100 del Text refós de la Llei de finances públiques de Catalunya, i la Llei 38/2003, de 17 de novembre, general de subvencions, abans esmentades.
16.1 Les entitats beneficiàries poden renunciar a la subvenció concedida.
16.2 En cas que la quantitat corresponent al total de despeses justificades sigui inferior a la quantitat atorgada, la persona o l'entitat beneficiària pot renunciar de forma expressa al seu dret de rebre la part de la subvenció percebuda indegudament.
16.3 En els dos supòsits anteriors, l'òrgan que va concedir la subvenció dictarà la resolució corresponent i l'/les entitat/s beneficiària/àries hauran de retornar la quantitat a la qual renuncien més els interessos de demora corresponents.
Règim de compatibilitat dels ajuts
17.1 Els ajuts regulats en aquestes bases són incompatibles amb qualsevol altre ajut obtingut per l'entitat sol·licitant per a la realització de la mateixa acció, excepte quan es tracti del finançament parcial del projecte i s'hagi definit de manera precisa en la petició de l'ajut la part subvencionada pel Departament d'Empresa i Coneixement i la part finançada amb càrrec a altres fons públics o privats.
17.2 L'import dels ajuts concedits en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat que ha de desenvolupar la persona beneficiària.
18.1 A aquestes subvencions els és aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi.
18.2 Si l'òrgan concedent, a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'algun motiu d'infracció, han d'instar l'inici del procediment sancionador, d'acord amb el que disposen la secció cinquena del capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
Publicitat de les subvencions per part de la persona beneficiària
19.1 La persona beneficiària de la subvenció ha de donar la publicitat adequada al caràcter públic del finançament del programa, l'activitat, la inversió o l'actuació objecte de subvenció segons el que estableix la base 20 d'aquest annex 1, que regula les obligacions de les persones beneficiàries, i d'acord amb el que preveu l'article 18.4 de l'esmentada Llei 38/2003, de 17 de novembre, general de subvencions.
19.2 Les mesures de publicitat que han d'adoptar les persones o les entitats beneficiàries de les subvencions són les següents:
Inclusió de la imatge institucional de l'entitat concedent.
Llegenda relativa al finançament públic en cartells, plaques commemoratives, materials impresos, mitjans electrònics o audiovisuals, o esments als mitjans de comunicació.
Obligacions de les persones o les entitats beneficiàries
Són obligacions generals de les persones o les entitats beneficiàries d'aquestes subvencions:
a) Complir l'objectiu, executar el projecte, dur a terme l'activitat o adoptar el comportament que fonamenta la concessió de la subvenció, i acreditar-ho davant el Departament d'Empresa i Coneixement en la forma i el termini que estableix la base 12 d'aquest annex 1, que regula la justificació dels ajuts.
b) Justificar davant l'òrgan concedent el compliment dels requisits i les condicions que determinen la concessió, o el gaudiment de la subvenció, mitjançant els justificants de les despeses que ha de cobrir l'import finançat i el compliment de la finalitat per a la qual s'ha concedit la subvenció.
Si la subvenció consisteix en un percentatge del cost de l'activitat o la inversió, s'ha d'acreditar el cost total corresponent.
En qualsevol cas, cal justificar la totalitat de la despesa realitzada en relació amb l'objecte global o parcial, en aquest darrer cas, sempre que es pugui executar per fases o sigui susceptible d'ús o tractament diferenciat.
c) Conservar els justificants originals en paper i els electrònics, i la resta de documentació relacionada amb la subvenció atorgada durant un període mínim de cinc anys.
d) Proposar a l'òrgan competent qualsevol canvi que, d'acord amb la normativa vigent, es pugui produir en la destinació de la subvenció, sense variar-ne la finalitat.
Qualsevol canvi s'ha de notificar prèviament i per escrit a l'òrgan instructor, abans de la finalització del termini d'execució, el qual valorarà la proposta de modificació i la pot acceptar, si no comporta canvis substancials ni representa un incompliment dels requisits i les condicions que estableixen aquestes bases.
Els canvis no comunicats o no acceptats poden donar lloc al reintegrament total o parcial de la subvenció.
e) Sotmetre's a les actuacions de comprovació que corresponguin al Departament d'Empresa i Coneixement, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, i aportar tota la informació que els sigui requerida en l'exercici de les actuacions anteriors.
f) Comunicar a l'òrgan instructor de la subvenció altres subvencions sol·licitades o concedides per a la mateixa finalitat, ajudes, ingressos o recursos que recaiguin sobre la mateixa activitat objecte de la subvenció, i qualsevol altra alteració produïda en les ja comunicades, per tal que se'n pugui avaluar la compatibilitat.
Aquesta comunicació s'ha d'efectuar tan aviat com es conegui i, en tot cas, abans de la justificació de l'aplicació donada als fons percebuts.
g) Disposar dels llibres comptables, els registres diligenciats i altres documents degudament auditats en els termes que exigeix la legislació mercantil i sectorial aplicable a la persona beneficiària en cada cas, així com aquells estats comptables i registres específics exigits per aquestes bases reguladores, amb la finalitat de garantir l'exercici adequat de les facultats de comprovació i control.
h) Procedir al reintegrament dels fons percebuts en el cas de revocació de la subvenció en els termes que s'indiquin a la resolució corresponent.
i) Fer la publicitat adequada del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió que preveu la base 19 d'aquest annex 1.
j) Tenir en compte criteris de transversalitat de gènere en la seva activitat, amb l'objectiu específic d'afavorir la igualtat de gènere en el món empresarial.
k) Adherir-se als principis ètics i regles de conducta als quals han d'adequar la seva activitat les persones beneficiàries, d'acord amb l'annex 2 d'aquesta Ordre.
l) Complir qualsevol altra obligació legal o reglamentària que els pugui afectar.
m) Complir la normativa sobre propietat intel·lectual en aquells casos en què realitzar l'activitat objecte de la subvenció suposi utilitzar qualsevol element susceptible de generar drets d'autor.
L'òrgan concedent té la facultat de revisar els ajuts concedits i modificar la resolució o l'acord de concessió en cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
A instància de la persona beneficiària de la subvenció, es podrà ampliar el termini de justificació per un període màxim equivalent a la meitat del termini que estableix la base 12.2 d'aquest annex 1.
a) D'acord amb el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE, i amb la normativa relacionada, les dades personals facilitades s'inclouran al fitxer Serveis i subvencions en matèria d'emprenedoria, la finalitat del qual és gestionar ordres o serveis per fomentar la creació d'empreses i l'emprenedoria.
La legitimació es realitza en interès públic d'acord amb el capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya; i amb la Llei 38/2003, de 17 de novembre, general de subvencions.
Les dades se cediran a entitats col·laboradores en el desenvolupament de programes, amb el consentiment previ de les persones afectades, i es comunicaran al Portal de la transparència d'acord amb la Llei 19/2014, del 29 de desembre, de transparència, accés a la informació pública i bon govern.
b) Les persones interessades poden accedir a les dades facilitades, rectificar-les, suprimir-les i oposar-se al seu tractament, en les condicions que preveu la legislació vigent, mitjançant un escrit davant la Subdirecció General de Personal, Organització i Prevenció de Riscos Laborals (pg. de Gràcia, 105, 08008, Barcelona), o per correu electrònic a l'adreça [EMAIL], signat electrònicament amb DNI electrònic o certificat digital reconegut.
Més informació al web http://empresa.gencat.cat/ca/treb_departament/proteccio-de-dades/
Principis ètics i regles de conducta als quals les persones beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis
-1 Les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, a parer seu, sigui present o pugui afectar el procediment.
Particularment s'abstindran de realitzar qualsevol acció que pugui vulnerar els principis d'igualtat d'oportunitats i de lliure concurrència.
-2 Amb caràcter general, les persones beneficiàries d'ajuts públics en l'exercici de la seva activitat assumeixen les obligacions següents:
c) Denunciar les situacions irregulars que es puguin presentar a les convocatòries de subvencions o ajuts o als processos derivats d'aquestes convocatòries.
-3 En particular, les persones beneficiàries de subvencions o ajuts públics assumeixen les
d) Col·laborar amb l'òrgan competent en les actuacions que aquest realitzi per al seguiment i/o l'avaluació del compliment de les obligacions que estableixin les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar la informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en els supòsits que estableix l'article 3.4 de la Llei 19/2014, del 29 de desembre, de transparència, accés a la informació pública i bon govern.
Efectes d'un eventual incompliment dels principis ètics i de les regles de conducta
En cas d'incompliment dels principis ètics i de les regles de conducta serà d'aplicació el règim sancionador que preveu la Llei 19/2014, de 29 de desembre, i específicament les sancions del seu article 84 pel que fa a les persones beneficiàries d'ajuts públics; sens perjudici d'aquelles altres possibles conseqüències que prevegi la legislació vigent en matèria de subvencions.